**Το Εσωτερικό Τείχος**

Pathwork Guide Διάλεξη Αρ. 47 / 27 Φεβρουαρίου 1959

Σας χαιρετώ στο όνομα του Κυρίου. Ευλογίες για όλους σας, αγαπημένοι μου φίλοι. Ευλογημένη είναι τούτη η ώρα.

Κάθε ανθρώπινο ον επιθυμεί να αγωνιστεί για την τελειότητα, για την ικανότητά του να αγαπά, για την αληθινή καλοσύνη, για το φως και την αλήθεια. Η επιθυμία ζει μέσα στο θεϊκό σπινθήρα κάθε όντος, αλλά στην αγνή της μορφή δεν διαπερνά πάντα όλα τα στρώματα της ατέλειας που περιβάλλουν τον σπινθήρα. Εμείς το βλέπουμε αυτό σαν τις ακτίνες του ήλιου που περούν μέσα από ένα βρώμικο τζάμι και βγαίνουν από την άλλη πλευρά θολές.

Όμως, αγαπητοί φίλοι, εκτός από επιθυμία του ανώτερου εαυτού, η επιθυμία για τελειότητα προέρχεται και από τον κατώτερο εαυτό. Αυτό συμβαίνει σε όλους τους ανθρώπους που έχουν συνειδητοποιήσει ότι ο εγωισμός και οι ιδιοτελείς στόχοι δεν φέρνουν πολλά επιθυμητά αποτελέσματα. Εάν επρόκειτο να υπηρετήσετε μόνο τους στόχους του βασικού κατώτερου εαυτού σας, είναι βέβαιο ότι δεν θα σας αγαπούσαν και δεν θα σας θαύμαζαν. Συνεπώς, η επιθυμία για καλοσύνη είναι ταυτόχρονα εγωιστική. Καταλάβετε το αυτό και αναγνωρίστε μέσα σας ότι η επιθυμία για καλοσύνη δεν προέρχεται απαραίτητα και αποκλειστικά από τον ανώτερο εαυτό σας. Αυτό είναι ένα πρόβλημα που προκαλεί σύγχυση σε πολλούς ανθρώπους. Θα αποκτήσετε διαύγεια μόνο αν αντιληφθείτε τα συναισθήματα, τις επιθυμίες και τα κίνητρά σας. Τότε θα μπορέσετε να ξεχωρίσετε τα αγνά κίνητρα από τα εγωιστικά. Αυτή η σύγχυση είναι τόσο μεγάλη που κατά καιρούς πολλοί άνθρωποι αμφιβάλλουν αν πρέπει να ακολουθήσουν την επιθυμία τους για το καλό, ιδιαιτέρως δε, αν έχουν ανακαλύψει τα εγωιστικά τους κίνητρα. Βεβαίως πρέπει να συνεχίσετε να στοχεύετε το σωστό και το καλό μέσα σας και στις πράξεις σας, αλλά πρέπει επίσης να έχετε τη διαύγεια να αναγνωρίσετε τον βαθμό στον οποίο έχουν επηρεαστεί οι επιθυμίες σας από τον εγωισμό. Αυτή η σύγκρουση γίνεται συχνά, αλλά ακόμα δεν είναι συνειδητή. Αντιλαμβάνεστε ότι θέλετε το καλό, το αληθινό και το όμορφο, αλλά υπάρχει και μια φωνή μέσα σας που σας ρωτάει ξεκάθαρα: «Είναι πράγματι καθαρά καλό, καθαρά ανιδιοτελές αυτό που θέλω να κάνω;» Μπερδεύεστε και αμφιβάλετε για τα καλά σας κίνητρα.

Μόνο όσοι είναι ιδιαιτέρως τυφλοί και μόνο όσα ανθρώπινα όντα είναι ακόμα πνευματικά βρέφη, επιδιώκουν ιδιοτελείς σκοπούς και πιστεύουν ότι ο εγωισμός τους θα εξυπηρετήσει το σκοπό τους. Όποιος έχει ξεπεράσει την πνευματική παιδική ηλικία, ξέρει πολύ καλά ότι το να εξυπηρετεί τους δικούς του σκοπούς έχει συχνά περισσότερα μειονεκτήματα από ότι έχει η αντίσταση σε τέτοιες ιδιοτελείς παρορμήσεις. Σε αυτό το επίπεδο η οντότητα έχει ξεπεράσει το πιο πρωτόγονο στάδιο, αλλά δεν έχει φτάσει ακόμα στο επίπεδο να έχει ξεπεράσει συναισθηματικά την εγωιστική επιθυμία. Αυτό είναι το στάδιο στο οποίο οι περισσότεροι βρίσκεστε και αυτός είναι ο αγώνας που μας απασχολεί.

Το πρώτο βήμα είναι πάντα η αναγνώριση της σημασίας των διαφόρων επιθυμιών, κινήτρων και συναισθημάτων σας. Από εκεί και πέρα η διαδρομή γίνεται ευκολότερη. Αναγνωρίστε πότε η επιθυμία σας για το καλό προέρχεται από τον θείο σπινθήρα σας και πότε όχι. Μόλις αποκτήσετε διαύγεια, δεν θα έχετε κάνει απλά ένα ακόμα βήμα προς την αυτογνωσία, αλλά η αναγνώριση (παρ’ όλο που σε καμία περίπτωση δεν είναι κολακευτική ή βολική) θα σας προσφέρει περισσότερη ηρεμία. Τη στιγμή που θα αποδεχτείτε πλήρως την ιδέα ότι ο εγωισμός εξακολουθεί να υπάρχει μέσα σας, σε μεγαλύτερο βαθμό απ’ ότι ήσασταν έτοιμοι να παραδεχτείτε προηγουμένως, και είστε πρόθυμοι να απαλλαγείτε από την επιθυμία σας να είστε τελειότεροι από αυτό που τώρα είστε, θα αρχίσετε να αντιμετωπίζετε τον εαυτό σας με την πραγματική έννοια της λέξης. Είναι υγιές να μην είστε υπερόπτες και η υγεία, συναισθηματική ή άλλη, θα έχει θετική επίδραση πάνω σας. Η αλήθεια είναι πάντα υγιής και κατευναστική όταν κάποιος αποφασίσει να μην την πολεμάει πια.

Καθώς το ανθρώπινο ον αναπτύσσεται πνευματικά και ωριμάζει συναισθηματικά, η αυτογνωσία συνεχίζεται σε όλο και βαθύτερα επίπεδα. Στο πιο επιφανειακό επίπεδο της εξέλιξης, κάποιος κάνει το «καλό» εξωτερικά, αλλά τρέφει εγωιστικές και κακές σκέψεις σχετικά συνειδητά και εν γνώση του. Όταν κάποιος έρχεται αντιμέτωπος με μια τέτοια κατάσταση, εμφανίζονται δύο ειδών συμπεριφορές. Σε αυτό το μονοπάτι κάποιος προσπαθεί με πραγματική κατανόηση και ταπεινότητα, να αποδεχτεί τον εαυτό του όπως είναι αυτή τη στιγμή και να αποδεχτεί την αδυναμία του να αλλάξει προς το παρόν. Έχει το θάρρος να παραδεχτεί στον εαυτό του ότι απέχει πολύ από την τελειότητα, παρά τις εξωτερικές καλές πράξεις που κάνει κυρίως για να συμβαδίζει με τους άλλους και να κερδίζει τον θαυμασμό. Η άλλη εναλλακτική είναι να εκλογικεύσει, να δικαιολογήσει και αυτάρεσκα να «εξηγήσει» γιατί θρέφει τέτοιες κακές ή σκληρές επιθυμίες καθώς προσπαθεί να δικαιολογήσει τον εαυτό του μέσα από τις αδυναμίες των άλλων. Αυτό είναι υποκρισία, όπως εσείς την ονομάζετε. Πολλοί άνθρωποι ανήκουν σε αυτή την κατηγορία.

Αυτή η συμπεριφορά είναι τόσο άξεστη και στοιχειώδης που δεν χρειάζεται να ασχοληθούμε μαζί της. Η περίπτωση γίνεται απείρως δυσκολότερη όταν η ίδια υποκρισία είναι πιο ανεπαίσθητη και πιο βαθιά θαμμένη. Οι καλές επιθυμίες επικαλύπτουν τις εγωιστικές οι οποίες καταστέλλονται και υποβιβάζονται στο ασυνείδητο. Αυτό οφείλεται εν μέρει στην ειλικρινή προσπάθεια που κάνει ο ανώτερος εαυτός και εν μέρει στους ιδιοτελείς στόχους του κατώτερου εαυτού. Εδώ ξεκινούν οι ανθρώπινες συγκρούσεις που κάνουν μια ψυχή να ασθενεί και να είναι αδύναμη. Αυτό μας απασχολεί επειδή δεν υπάρχει κάποιο ανθρώπινο ον για το οποίο να μην ισχύει, με τον έναν ή με τον άλλο τρόπο.

Όσο περισσότερο καταπιέζετε τα εγωιστικά σας κίνητρα, τόσο περισσότερο θα δημιουργείται μέσα σας σύγχυση και διαταραχή. Εδώ υπάρχει μια βασική παρανόηση: αντιλαμβάνεστε ότι η πρώτη κατηγορία, δηλαδή η πιο πρωτόγονη μορφή της υποκρισίας είναι δυσάρεστη και καταπιέζετε τα αληθινά σας συναισθήματα λόγω του εσφαλμένου συμπεράσματος ότι δεν υπάρχει άλλη εναλλακτική. Φροντίζετε να αγνοείτε την ύπαρξη των εσφαλμένων επιθυμιών επειδή νομίζετε ότι αλλιώς θα είστε σαν τους υποκριτές που τη συμπεριφορά τους δεν θαυμάζετε. Αγνοείτε την τρίτη εναλλακτική που είναι και η μόνη υγιής. Αυτή η προσέγγιση οδηγεί στην τελειότητα που αναζητάτε: Η αντιμετώπιση και η παραδοχή των εσφαλμένων επιθυμιών χωρίς να υποκύπτετε σ’ αυτές, αλλά παρ’ όλα αυτά, χωρίς να καταπιέζετε την ύπαρξή τους. Η αρχή είναι πάντα δύσκολη και είναι να ξεκαθαρίσετε τα συναισθήματά σας, να βρείτε το νόημα τους και να αντιμετωπίσετε όλα όσα αποφεύγατε να αντιμετωπίσετε.

Όσο περισσότερο μαθαίνετε να είστε ειλικρινείς με τον εαυτό σας, τόσο βαθύτερα μπορεί να εισχωρήσει η αλήθεια στον πυρήνα της ψυχής σας. Όμως πρέπει να γίνουν πολλά προκειμένου να φτάσετε στον πυρήνα. Εκεί όπου τα συνειδητά συναισθήματα, οι απόψεις, οι σκέψεις, τα συμπεράσματα και οι επιθυμίες διαχωρίζονται από τα ασυνείδητα, μπορούμε να δούμε ένα τείχος στην ανθρώπινη ψυχή. Όλοι σας γνωρίζετε ότι οι σκέψεις και τα συναισθήματα δημιουργούν μορφές λεπτοφυούς ύλης που είναι εξίσου πραγματική με την υλική σας υπόσταση. Οπότε, αυτό το τείχος είναι μια πραγματικότητα και δυστυχώς, συχνά μια μεγαλύτερη πραγματικότητα από την υλική ουσία σας, επειδή η ύλη σας μπορεί να καταστραφεί πιο εύκολα απ’ ότι κάποια από αυτά τα τείχη. Αυτή η πλευρά του τείχους είναι όσα αντιμετωπίζετε και γνωρίζετε. Πίσω από το τείχος αποθηκεύετε όλα όσα σας δυσαρεστούν να αντιμετωπίσετε. Δεν αποθηκεύετε μόνο τα σφάλματα και τις αδυναμίες σας, αλλά και όλα τα πράγματα που σας μπερδεύουν και σας τρομάζουν. Εξαιτίας ενός ασυνείδητου, εσφαλμένου συμπεράσματος, εξακολουθείτε να φοβάστε όλα όσα είναι κλειδωμένα πίσω από το τείχος και εμποδίζετε τον εαυτό σας να τα αντιμετωπίσει.

Ποια είναι η πνευματική ουσία αυτού του τείχους φίλοι μου; Η πνευματική ουσία δεν είναι ένα υλικό το οποίο το χρησιμοποιείτε επειδή το επιλέξατε, όπως όταν χτίζετε κάτι στον υλικό κόσμο. Επιλέγετε το υλικό ανάλογα με το γούστο και την ανάγκη σας, αλλά το υλικό δεν έχει σχέση με εσάς. Η πνευματική ουσία από την άλλη, είναι το προϊόν της σκέψης σας, των συναισθημάτων και του όντος σας και σχηματίζεται από αυτά.

Δεν μπορείτε να χρησιμοποιήσετε κάτι που δεν έχετε. Και έχετε μόνο αυτό που είστε. Η ουσία του εσωτερικού σας τείχους αποτελείται μερικώς από την καλή σας θέληση που είναι αναποτελεσματική εξαιτίας των εσφαλμένων συμπερασμάτων και της άγνοιας. Μην ξεχνάτε ότι ο σκοπός αυτού του τείχους είναι να κρατήσει την αρνητικότητα κρυφή και ένα από τα κίνητρα αυτής της επιθυμίας είναι στην πραγματικότητα η καλή θέληση που έχει εφαρμοστεί λανθασμένα. Όμως αποτελείται επίσης και από δειλία, υπερηφάνεια, ισχυρογνωμοσύνη και ανυπομονησία. Η ανυπομονησία σας αυξάνεται επειδή μέσα στην αφέλειά σας νομίζετε και επιθυμείτε ότι θα φτάσετε στην τελειότητα γρηγορότερα, απλά με την ανέγερση αυτού του τείχους, φυλακίζοντας όλα όσα θα χρειάζονταν πολύ περισσότερο χρόνο και προσπάθεια για να τα εξαλείψετε. Είστε πάρα πολύ ανυπόμονοι και επίσης πολύ οκνηροί για να αντιμετωπίσετε πραγματικά όσα υπάρχουν πίσω από το τείχος. Όλες αυτές οι τάσεις είναι τα δομικά υλικά του τείχους της ψυχής σας. Καθώς κάποιος προχωράει στο να γνωρίσει τον εαυτό του και την τελειότητα, αρχίζει σιγά-σιγά να παίρνει κάποιες από τις τάσεις και τις συμπεριφορές που βρίσκονται πίσω από το τείχος και να τις μεταθέτει στη συνειδητότητα. Όλοι σας γνωρίζετε τη διαδικασία με την οποία γίνεται αυτό. Είναι η εργασία την οποία υποστηρίζω και διδάσκω. Με αυτή τη διαδικασία το τείχος υποχωρεί. Όσα περισσότερα αφαιρούνται από το τείχος, τόσο λιγότερες τάσεις θα παραμένουν φυλακισμένες εκεί. Αυτή είναι η σωστή εργασία και πρέπει να είναι διαρκής. Όμως, φίλοι μου, αυτό το τείχος πρέπει μια μέρα να διαλυθεί αν θέλετε να είστε ολοκληρωμένοι και πραγματικά υγιείς. Όσο διατηρείτε κάποιο μέρος αυτού του τείχους μέσα σας, δεν θα είστε ολοκληρωμένοι, ανεξάρτητα από το πόσο πολύ έχει υποχωρήσει. Δεν λειτουργείτε με τον τρόπο που είστε προορισμένοι να λειτουργείτε από τον Θεό. Γι’ αυτό, ο στόχος σας πρέπει να είναι να καταστρέψετε πλήρως το τείχος. Στις περισσότερες περιπτώσεις αυτό δεν μπορεί να γίνει μονομιάς κι αν η προσπάθεια γίνει βιαστικά, οι άνθρωποι μπορεί να υποστούν κλονισμό και διάφορες άλλες επιπλοκές. Σε πολλές περιπτώσεις προτείνεται να ωθήσετε το τείχος ώστε αυτό να υποχωρήσει και σταδιακά να βγάλετε όσα υπάρχου πίσω του. Έτσι, όχι μόνο θα υποχωρήσει το τείχος, αλλά αν γίνει σωστά, θα αποδυναμωθεί η ουσία του. Αλλιώς, κάποιος μπορεί να καταφέρει να βγάλει ορισμένα πράγματα και να ωθήσει λίγο το τείχος προς το παρασκήνιο, αλλά εκεί θα παραμείνει ισχυρό, ίσως ακόμη και ισχυρότερο. Θα εξηγήσω σε ένα λεπτό πώς μπορεί να συμβεί αυτό και πώς μπορείτε να αποκρούσετε τον κίνδυνο.

Επιτρέψτε μου να τονίσω και πάλι πόσο σημαντικό είναι να συνειδητοποιήσετε την αναγκαιότητα να καταστρέψετε μια μέρα το τείχος σας. Αυτό μπορεί και πρέπει να γίνει χωρίς να κλονίζετε αδικαιολόγητα την προσωπικότητά σας. Η πνευματική σας αναγέννηση μπορεί να πραγματοποιηθεί μόνο αφότου εξαφανιστεί το τείχος. Τότε η ψυχή σας θα σταθεί γυμνή μπροστά σας και μπροστά στον Δημιουργό σας, μπροστά στον εαυτό σας. Πρέπει να είστε τόσο γυμνοί, τόσο κενοί, ώστε η θεία ουσία να μπορέσει να σας γεμίσει και να ριζώσει μέσα σας. Για όσο διάστημα εξακολουθεί να υπάρχει αυτό το άκαμπτο τείχος, ανεξάρτητα από το πόσο αδύναμο είναι ή πόσο μακριά το έχετε ωθήσει, η θεία ουσία θα είναι τόσο αναποτελεσματική όσο είναι ο βαθμός αντοχής του τείχους. Με άλλα λόγια, όσο πιο γερό το τείχος, τόσο πιο ασθενής η επίδραση της θείας ουσίας που περιμένει να διεισδύσει μέσα σας και να σας γεμίσει.

Έτσι, αγαπητοί μου φίλοι, όλοι εσείς που εργάζεστε με τόση επιτυχία σε αυτό το μονοπάτι, οραματιστείτε αυτό το τείχος μέσα σας. Μπορείτε να το βρείτε μέσα από τον διαλογισμό, μπορείτε να το αισθανθείτε παρατηρώντας τις αντιδράσεις σας και τότε θα ξέρετε πού στέκεται αυτό το τείχος. Αφού το εντοπίσετε, θα είναι πιο εύκολο για σας να καταφέρετε τελικά να το καταστρέψετε ολοκληρωτικά.

Και τώρα θα μιλήσω για έναν κίνδυνο από τον οποίο πρέπει να προφυλαχθείτε. Είναι ο κίνδυνος να κάνετε μια καλή αρχή για να απελευθερωθείτε από κάποιες κρυμμένες τάσεις που βρίσκονται πίσω από το τείχος, αλλά να ενδυναμώσετε ασυνείδητα το τείχος χρησιμοποιώντας ημίμετρα. Πότε και πώς συμβαίνει αυτό; Συμβαίνει όταν μια αληθινή σκέψη, διδασκαλία, φιλοσοφία ή αναγνώριση χρησιμεύει ως καμουφλάζ πίσω από το οποίο συνεχίζετε να κρύβεστε. Αυτό συμβαίνει τόσο συχνά, φίλοι μου! Καμία αλήθεια δεν εξαιρείται από αυτή τη μοίρα. Πολλοί άνθρωποι αναζητούν την αλήθεια και η αλήθεια μπορεί να έρθει σε εσάς μέσα από πολλά κανάλια. Αλλά όσο ειλικρινής κι αν είναι η αναζήτηση, σχεδόν όλοι θέλουν να αποφύγουν να αντιμετωπίσουν κάποια πράγματα που υπάρχουν εκεί. Οι δύο αντιφατικές επιθυμίες μπορούν να συνυπάρχουν. Κάποιος μπορεί να αναζητά την αλήθεια και μπορεί ταυτόχρονα να χρησιμοποιεί την αλήθεια για να ενισχύσει το τείχος. Έτσι, μπορείτε να κρύβετε τα σφάλματά σας, τις συναισθηματικές συγκρούσεις, τους φόβους και τις αρνητικές τάσεις σας πίσω από μια αλήθεια. Αυτή η άξεστη και επιφανειακή εκδοχή της κατάχρησης της αλήθειας είναι εύκολα αναγνωρίσιμη. Μπορείτε να την αναγνωρίσετε σε κάθε φανατικό, σε οποιονδήποτε εμμένει άκαμπτα σε κάποιο δόγμα, σε οποιαδήποτε θρησκεία. Ένα τέτοιο άτομο μπορεί να κάνει πολλών ειδών σφάλματα, να έχει διαφόρων ειδών εσφαλμένες αντιδράσεις, ενώ ταυτόχρονα να κηρύττει την θρησκευτική αλήθεια της επιλογής του.

Όμως μην ξεχνάτε ότι το ίδιο συμβαίνει σχεδόν σε όλους τους ανθρώπους, μόνο πιο ανεπαίσθητα. Κι αν γίνετε πιο ευαίσθητοι, αν αυξήσετε τη διαίσθησή σας, θα ακούτε και θα βλέπετε ξεκάθαρα αυτή τη συμπεριφορά στους αδελφούς ή τις αδελφές σας. Θα αντιταχθείτε σ’ αυτό, αλλά παρ’ όλα αυτά, θα αγνοείτε ότι κάνετε το ίδιο, μόνο που εσείς χρησιμοποιείτε μια διαφορετική αλήθεια σαν ασπίδα. Αυτό μπορεί να είναι μια θρησκευτική, μια πνευματική, μια μεταφυσική αλήθεια, μια φιλοσοφική αλήθεια. Μπορεί να είναι απλά μια ηθική χωρίς θρησκευτικές προεκτάσεις. Μπορεί να είναι η ψυχολογία ή η ψυχανάλυση. Πολλές θεωρίες, όροι και εκφράσεις που χρησιμοποιείτε είναι αληθινές και ως εκ τούτου καλές. Αλλά από τη στιγμή που χρησιμοποιούνται με αυτόν τον τρόπο, γίνεται κατάχρησή τους και συνεπώς χάνουν την εγκυρότητά τους. Νεκρώνουν, γίνονται άκαμπτες και χάνουν το νόημά τους. Καμία αλήθεια δεν εξαιρείται από αυτή τη μοίρα αν δεν είστε προσεκτικοί, αν δεν ψάχνετε για αυτή την τάση μέσα σας. Μπορείτε να καταχραστείτε τις διδασκαλίες που σας δίνω με τον ίδιο τρόπο. Φυσικά, ποτέ εξ επίτηδες, αλλά εν αγνοία σας.

Για παράδειγμα, όταν χρησιμοποιείτε ορισμένους όρους και δεν αισθάνεστε πλέον την αληθινή τους σημασία, τότε έχει έρθει η ώρα να ελέγξετε τον εαυτό σας και να δείτε μήπως ασυνείδητα έχετε πέσει σε αυτή την παγίδα. Μπορεί, επίσης, να κρύβεστε πίσω από κάτι που έχετε πραγματικά αναγνωρίσει στον εαυτό σας, ας πούμε μια εντύπωση, ένα εσφαλμένο συμπέρασμα ή κάποια σφάλματα που ανακαλύψατε. Μπορείτε να κρυφτείτε πίσω από αυτά, μπορείτε να τα χρησιμοποιήσετε ως την εξωτερική πρόσοψη του τείχους σας. Είναι σαν κάτι μέσα σας να είπε: «Θα πάω μέχρι εδώ και όχι παραπέρα. Είμαι πρόθυμος να παραδεχτώ εκείνο και το άλλο, αλλά όχι κάτι περισσότερο. Η παραδοχή ορισμένων σφαλμάτων και μιας εσωτερικής αρνητικότητας θα εφησυχάσει αυτούς που με βοηθούν να φτάσω στον πυρήνα της ύπαρξής μου. Κανείς δεν θα μπορεί να πει τότε ότι είμαι απρόθυμος. Όμως αυτό που με ενοχλεί πραγματικά δεν θα το εκθέσω οικειοθελώς. Έχω βρει έναν καλό τρόπο για να συνεχίσω να το κρύβω».

Ίσως όλα αυτά να σας ακούγονται περίεργα και μπορεί να εξακολουθείτε να μην καταλαβαίνετε τι εννοώ. Επιτρέψτε μου να προσπαθήσω να το κάνω πιο σαφές. Ας υποθέσουμε ότι αρχίσατε την πορεία σας σε αυτό το μονοπάτι καλόπιστα και με καλή θέληση και ότι έχετε κάνει πρόοδο. Έχετε αναγνωρίσει κάποια σημαντικά πράγματα. Έχετε περάσει το στάδιο στο οποίο η αντίσταση σας να αντιμετωπίσετε τον εαυτό σας εκδηλωνόταν ψάχνοντας δικαιολογίες και εκλογικεύσεις προκειμένου να μη προχωρήσετε προς ένα τέτοιο μονοπάτι, κι ας το αναζητούσατε. Έτσι, διαλύσατε την πρώτη αντίσταση και ωθήσατε αρκετά το τείχος στο παρασκήνιο, επιτρέποντας σε κάποιες πληροφορίες να φιλτραριστούν. Στο σημείο που βρίσκεστε έχετε προχωρήσει αρκετά στο μονοπάτι, ενώ προηγουμένως παλεύατε απλά για να φτάσετε σ’ αυτό. Όμως μη φανταστείτε ότι έχουν ξεπεραστεί όλες οι αντιστάσεις για τα καλά. Όσο διατηρείτε το τείχος, η αντίσταση είναι αναπόφευκτη και μόνο η μορφή και η εκδήλωση της αντίστασης θα διαφέρουν. Ενώ προηγουμένως είχατε διάφορες αμφιβολίες, ανησυχίες, δικαιολογίες και προσχήματα για να εισέλθετε σε αυτό το μονοπάτι, τώρα εργάζεστε και ανακαλύπτετε διάφορα, αλλά ακόμα με κάποιες επιφυλάξεις. Και προκειμένου να δικαιολογήσετε αυτές τις επιφυλάξεις, παίρνετε όλα όσα έως τώρα έχετε ανακαλύψει και τα ενδυναμώνετε. Μπορεί ακόμα και να επιτρέψετε να γίνουν δυσανάλογα σημαντικά προκειμένου να αποτρέψετε τον εαυτό σας από το να διεισδύσει βαθύτερα. Χρησιμοποιείτε τις ίδιες λέξεις ξανά και ξανά μέχρι να γίνουν άκαμπτες και να μην έχουν πλέον ζωτική δύναμη που κάθε αλήθεια πρέπει να την έχει. Αν δεν την έχει, αν οι λέξεις έχουν γίνει αυτόματες, τότε έχει έρθει η ώρα να εξετάσετε τον εαυτό σας από αυτή τη σκοπιά και να βρείτε ξανά το τείχος σας. Μόλις το αντιληφθείτε, μπορείτε να ξεκινήσετε μια υγιή μάχη με την άγνοια και την αντίστασή σας.

Μόνο εσείς οι ίδιοι μπορείτε να μάθετε πότε και πώς κρύβεστε πίσω από το τείχος σας και ποιες αλήθειες καταχράστε. Μόνο εξετάζοντας τα συναισθήματά σας, ακροαζόμενοι τα συναισθήματά σας, μπορείτε να λάβετε την απάντηση. Το γεγονός ότι έχετε ξεπεράσει την αρχική αντίσταση και έχετε κερδίσει την πρώτη σας νίκη, τουλάχιστον στις περισσότερες περιπτώσεις, είναι ένα ορόσημο που σηματοδοτεί ότι δεν θα εγκαταλείψετε ξανά αυτό το μονοπάτι. Αλλά αυτό δεν σημαίνει ότι δεν υπάρχουν και άλλες αντιστάσεις σε αναμονή και ότι δεν πρέπει να κερδίσετε και άλλες μάχες. Παρ’ όλο που μπορεί να μην φύγετε ποτέ από αυτό το μονοπάτι, μπορεί να κολλήσετε σε κάποιο σημείο και να κάνετε κύκλους χωρίς να προχωράτε βαθύτερα. Αυτό συμβαίνει όταν η αλήθεια και τα πραγματικά ευρήματα χρησιμεύουν ως κρησφύγετα.

Το ασυνείδητο είναι εκ γενετής αντίθετο στην εγκατάλειψη των τεχνασμάτων του. Θεωρεί ότι το να φανερωθεί είναι εξαιρετικά επικίνδυνο. Απ’ αυτή την άποψη, καθώς και από πολλές άλλες, είναι ανίδεο και βγάζει εντελώς εσφαλμένα συμπεράσματα. Ως εκ τούτου, αντιτίθεται στην κατάρρευση του τείχους και επινοεί κάθε είδους τεχνάσματα για να σας αποτρέψει να εργαστείτε προς αυτή την κατεύθυνση, ανεξάρτητα από το πόσο καλές είναι οι προθέσεις σας. Αυτό είναι μια προειδοποίηση για σας ώστε να δείτε πού υπάρχει κίνδυνος αυτή τη στιγμή και προς ποια κατεύθυνση να κοιτάξετε μέσα σας προκειμένου να έχετε περισσότερες νίκες και να διεισδύσετε βαθύτερα μέσα στην ψυχή σας. Τώρα θα ξέρετε από ποια πλευρά να προσεγγίσετε τον εαυτό σας για να αποφύγετε τη στασιμότητα. Είναι σαφές, φίλοι μου;

Σκεφτείτε καλά όσα σας είπα. Επεσήμανα έναν κρυφό κίνδυνο, έναν ανεπαίσθητο κίνδυνο. Εάν επιθυμείτε πραγματικά να καταρρεύσει το τείχος, να αδειάσετε και να απογυμνωθείτε στην ψυχή σας, τότε θα αισθανθείτε σχετικά ξεκάθαρα πού υπάρχει και με ποιον τρόπο υπάρχει το τείχος σας. Είναι πάντα πιο εύκολο να το παρατηρήσετε σε κάποιο άλλο άτομο, αλλά να αγνοείτε πλήρως αυτό που υπάρχει μέσα σας. Μπορεί να κρύβεστε πίσω από μια διαφορετική αλήθεια, πίσω από κάτι διαφορετικό που έχετε αναγνωρίσει, αλλά παρ’ όλα αυτά κρύβεστε όπως και το άλλο άτομο. Βάλτε αυτή την πρόθεση στις προσευχές σας, φίλοι μου. Ζητήστε από τον Θεό να σας βοηθήσει να δείτε το τείχος σας και να σας δώσει το θάρρος και την ταπεινότητα να το καταρρίψετε.

Και τώρα, προτού πάμε στις ερωτήσεις σας, θα ήθελα να σας πω ότι έχει υλοποιηθεί ένα σχέδιο για τον σχηματισμό μια δεύτερης, μικρότερης ομάδας, παρόμοιας με αυτή του πρώτου κύκλου, που τον ονομάζουμε εσωτερικό κύκλο. Σας την προτείνουμε θερμά. Μπορείτε να επιτύχετε πολλά μέσα σε μια κοινή ομάδα εργασίας. Μπορείτε να βοηθήσετε ο ένας τον άλλο. Ο καθένας από εσάς που εργάζεται σε ομάδες αναζήτησης εντυπώσεων θα πρέπει να συμμετέχει και σε άλλες ομάδες εργασίας όπου θα μπορείτε να συζητήσετε τα προβλήματά σας, τις δυσκολίες και τις επιτυχίες σας. Ταυτόχρονα, θα βοηθήσει πολλούς να δεθούν με τους άλλους. Ενθαρρύνουμε και ευλογούμε αυτό το εγχείρημα.

Και τώρα, αγαπητοί μου φίλοι, μπορώ να ακούσω τις ερωτήσεις σας.

**Ερώτηση:** Οι τάσεις, έτσι όπως χρησιμοποιείτε την έκφραση ψυχολογικά, χρησιμοποιούνται ως εργαλείο από τον ασυνείδητο ή τον συνειδητό νου; Με άλλα λόγια, είναι ο ασυνείδητος ή ο συνειδητός νους ένα εργαλείο; Είναι συνδεδεμένα αυτά ή ταυτίζονται;

**Απάντηση:** Δεν μπορούμε να πούμε ότι είναι ούτε το ένα, ούτε το άλλο. Μια τάση είναι στην πραγματικότητα το αποτέλεσμα όσων αισθάνεστε, των σκέψεων, των συναισθημάτων και των συμπεριφορών σας. Είναι το άθροισμα των συνειδητών και των ασυνείδητων τάσεων σας και των χαρακτηριστικών σας. Είναι αυτό που σας διέπει και σας φέρνει στη ζωή και αυτό που σας συμβαίνει μέσα σε ορισμένα κανάλια.

Ας δούμε την τάση της βούλησής σας. Είναι εκεί. Την χρησιμοποιείτε, είτε συνειδητά ή ασυνείδητα. Δεν κάνει καμία διαφορά. Η χρήση της βούλησής σας ενεργοποιεί μια τάση και η τάση έχει μια επίδραση. Η τάση της βούλησής σας δεν είναι η ίδια η βούλησή σας. Είναι η βούλησή σας εν λειτουργία. Η βούλησή σας θα μπορούσε να είναι αδρανής, θα μπορούσατε να μην τη χρησιμοποιείτε. Τότε η τάση θα ήταν είτε αδύναμη ή οι επιδράσεις της θα ήταν τόσο κρυφές ώστε η προσωπικότητα δεν θα γνώριζε ποτέ τι είναι αυτό που προκαλεί τα αποτελέσματα. Όμως όταν την χρησιμοποιείτε, έστω και στο ασυνείδητο, ακόμη κι αν δεν εκδηλώνεται ως τέτοια, ακόμη κι αν εκδηλώνεται κυκλικά και κρυφά, η εκδήλωσή της προκαλείται από την τάση. Φανταστείτε το σαν τον ηλεκτρισμό. Ορισμένες συνθήκες είναι απαραίτητες για την παραγωγή ηλεκτρικού ρεύματος. Είναι ακριβώς το ίδιο. Το ηλεκτρικό ρεύμα είναι το αποτέλεσμα των συνθηκών που μπορούν να το προκαλέσουν. Είναι ξεκάθαρο;

**Ερώτηση:** Όμως τότε ο συνειδητός ή ο ασυνείδητος νους θα ήταν ένα όργανο ή μια αποθήκη;

**Απάντηση:** Μια αποθήκη δεν είναι το ίδιο με ένα όργανο. Είναι ο νους που τις παράγει. Ο ασυνείδητος ή ο συνειδητός νους. Μπορείτε να πείτε ότι τις παράγει η προσωπικότητα που αποτελείται από τον συνειδητό και τον ασυνείδητο νου. Γι’ αυτό δεν είναι το όργανο. Ένα όργανο είναι κάτι παθητικό. Αλλά ο νους παράγει ενεργά τάσεις.

**Ερώτηση:** Πότε τελειώνει ένα «πρέπει» και ξεκινάει ένα καθήκον; Πώς μπορούμε να ξεχωρίσουμε αυτά τα δύο;

**Απάντηση:** Το «πρέπει» ή ο καταναγκασμός, είναι πάντα το αποτέλεσμα των κινήτρων που είναι ανειλικρινή, είναι μπερδεμένα και βρίσκονται σε σύγχυση. Το καθήκον είναι κάτι πλήρως εθελοντικό. Εάν εκπληρώσετε ένα καθήκον χωρίς καταναγκασμό, το κάνετε επειδή εσείς το αποφασίσατε. Μπορεί να μοιάζει με κάτι που σας έχει επιβάλει η ζωή. Αλλά μόλις αναγνωρίσετε ότι δεν μπορείτε να ζείτε τη ζωή σας μόνο όπως εσείς επιλέγετε, ότι η ζωή φέρνει καταστάσεις και αντιξοότητες τις οποίες κάποιος πρέπει να τις αποδεχτεί, είτε του αρέσουν είτε όχι, η υγιής στάση είναι να πει «ναι» στη ζωή όπως είναι. Τότε αποδέχεστε οικιοθελώς ένα καθήκον. Αν δεν το αποδεχτείτε συναισθηματικά και εκπληρώσετε το καθήκον επειδή δεν έχετε άλλη επιλογή, ενεργείτε υπό καταναγκασμό, παρά τη θέλησή σας, και τότε αυτό γίνεται ένα «πρέπει». Σας έχω διδάξει, για παράδειγμα, ότι πρέπει να αποδέχεστε τις ατέλειες τις ζωής μέσα σε αυτό το πνεύμα. Αυτό συμπεριλαμβάνει και πράγματα που γίνονται καθήκον σας. Αυτός που επαναστατεί διαρκώς ενάντια στις ατελείς συνθήκες, παρ’ όλο που η επανάσταση μπορεί να είναι αρκετά ασυνείδητη, ενεργεί ενάντια στη θέλησή του σαν ένα παιδί που είναι υποχρεωμένο να υπακούσει. Η ώριμη στάση είναι η ελεύθερη στάση. Αυτό το αληθινό είδος ελευθερίας δεν σημαίνει ότι κάποιος κάνει πάντα ακριβώς αυτό που θέλει, αλλά ότι αποδέχεται αυτό που είναι απαραίτητο με πρόθυμο πνεύμα, με ένα εσωτερικό «ναι». Με άλλα λόγια, η διαχωριστική γραμμή βρίσκεται στη λεπτή διάκριση ανάμεσα στο να πει κανείς «ναι» σε ένα καθήκον που του επιβάλλεται ή που δεν μπορεί να αποφύγει και στο να παλέψει εναντίον του και να του επιβληθεί, παρά τη θέλησή του, η αποδοχή του. Η διαφορά εξαρτάται από τη στάση σας.

**Ερώτηση:** Ποια είναι η σχέση και ποια η διαφορά ανάμεσα στην αύρα ενός ατόμου και της παρούσας σφαίρας ή εικόνας της ψυχής του;

**Απάντηση:** Είναι δύο εντελώς διαφορετικά πράγματα. Το ένα δεν έχει καμία σχέση με το άλλο. Η σφαίρα δημιουργείται από τις πράξεις του ατόμου, από τις σκέψεις, τις συμπεριφορές και τα συναισθήματά του. Δεν αλλάζει γρήγορα, επειδή οι αλλαγές στην προσωπικότητα δεν μπορούν να γίνουν γρήγορα. Ως εκ τούτου, η σφαίρα είναι πιο στατική και θα παραμείνει έτσι μέχρι να αλλάξει η προσωπικότητα. Είναι το προϊόν της ζωής ενός ατόμου και έπειτα θα γίνει το πνευματικό σπίτι της οντότητας.

Η αύρα είναι η απόρροια της προσωπικότητας και δεν έχει άμεση σχέση με όσα οικοδομείτε. Ίσως μπορούμε να το εξηγήσουμε καλύτερα με αυτόν τον τρόπο: Η σφαίρα είναι το προϊόν της δραστηριότητάς σας. Η δραστηριότητα μπορεί να είναι ασυνείδητη. Είναι η δραστηριότητα της ψυχής σας. Η αύρα είναι το αποτέλεσμα της παθητικής σας κατάστασης. Είναι το προϊόν της κατάστασης της εσωτερικής σας οντότητας. Είναι αυτό που είστε, όχι αυτό που κάνετε. Αυτός είναι ο καλύτερος τρόπος που μπορώ να το εξηγήσω. Δεν έχω άλλα λόγια. Και όσον αφορά στην εκδήλωση τους, η διαφορά είναι μεγάλη. Κάποιος που είναι διορατικός μπορεί να δει την αύρα ενός ατόμου, αυτό που πηγάζει από τα λεπτοφυή σώματα και διαπερνά το φυσικό σώμα. Αντανακλά, με χρωματικές διακυμάνσεις, τις διάφορες διαθέσεις, τις ασθένειες του σώματος και της ψυχής, τον βασικό τύπο χαρακτήρα που είστε. Την πνευματική σφαίρα που την δημιουργείτε με την δραστηριότητά σας μπορούν να την δουν λίγοι διορατικοί, εκτός αν τους έχει δοθεί με τη βοήθειά μας αυτή η διορατικότητα για κάποιον συγκεκριμένο σκοπό. Είναι κάτι που δεν διαθέτουν όλοι οι άνθρωποι. Δεν μπορώ να το εκφράσω διαφορετικά. Ξέρω ότι είναι δύσκολο να το κατανοήσετε, αλλά πρέπει να κάνετε το καλύτερο που μπορείτε με αυτά που σας είπα.

**Ερώτηση:** Σχετικά με τη διάλεξή σας πάνω στις αρχές, θα μπορούσατε να δώσετε επιπλέον συμβουλές σε κάποιον που διαπιστώνει ότι υπό κάποια μορφή αρχής ασυνείδητα υποστηρίζει τον νόμο, αλλά συνειδητά σαφώς και τον παραβαίνει, σε βαθμό που να έχει έντονη έχθρα, αντιπάθεια και έλλειψη ανοχής προς τη συγκεκριμένη αρχή;

**Απάντηση:** Θα απαντήσω ευχαρίστως σε αυτή την ερώτηση. Μόλις αναγνωρίσει κανείς ότι ασυνείδητα υποστηρίζει ένα νόμο ενώ συνειδητά εναντιώνεται σ’ αυτόν, ιδιαίτερα υπό μια συγκεκριμένη μορφή αρχής, έχουν μπει τα θεμέλια για την αλλαγή. Χωρίς αυτή την αναγνώριση, τίποτα δεν μπορεί να αλλάξει. Το επόμενο βήμα είναι αυτό που διαρκώς επαναλαμβάνω: Παρατηρήστε τις αντιδράσεις σας στην καθημερινότητά σας από αυτή τη σκοπιά: «Πώς αισθάνομαι; Πώς θα ήθελα να είμαι; Γιατί αντιδρώ έτσι; Τι υπάρχει πίσω από αυτή την αντίδραση; Ποια είναι τα συναισθήματα που με οδηγούν να αντιδρώ με αυτόν τον τρόπο στη μια περίπτωση και με ακριβώς τον αντίθετο σε μια άλλη; Γιατί κάποιες φορές υποστηρίζω το νόμο και άλλες φορές είμαι παραβάτης του;»

Όταν τελικά κατορθώσετε να απαντήσετε αυτά τα ερωτήματα και καθώς μαθαίνετε να κάνετε τα συναισθήματά σας συνειδητά και να τα εκφράζετε, θα κατανοήσετε τα βαθύτερα στρώματα της ύπαρξής σας που ευθύνονται για τις αντιδράσεις που ανακαλύψατε πρόσφατα. Όμως αυτές δεν είναι ακόμα οι τελικές απαντήσεις. Απλώς οδηγούν σε αυτές. Παρατηρήστε σταθερά και αποστασιοποιημένα τις καθημερινές σας αντιδράσεις. Βρείτε ποια είναι η στάση σας προς αυτές και διδαχτείτε από αυτές για να βρείτε τι υπάρχει πίσω τους. Αυτό από μόνο του είναι ήδη σε ένα μεγάλο βαθμό ένας θεραπευτικός παράγοντας. Επιπλέον, όταν τα κάνετε όλα αυτά χωρίς βιασύνη, χωρίς ένταση, αλλά με σταθερή επιμονή, θα δείτε όλα τα εσφαλμένα συμπεράσματα που συνδέονται με τέτοιες συμπεριφορές. Το σημαντικό τότε θα είναι να εξετάσετε αυτά τα συμπεράσματα, να δείτε γιατί και με ποιον τρόπο είναι εσφαλμένα και να αναζητήστε ποιο θα ήταν το ορθό συμπέρασμα. Καλλιεργείστε αυτή τη διαδικασία των ερωτήσεων και παρατηρήστε με ποιον τρόπο τα συναισθήματα, που λειτουργούν πιο αργά από τον μηχανισμό του νου, εξακολουθούν να επιμένουν στα παλιά τους μοτίβα. Τότε, αυτά τα συναισθήματα θα αρχίσουν σταδιακά να αλλάζουν, αρχικά σχεδόν ανεπαίσθητα. Αυτός είναι ο μόνος τρόπος, φίλοι μου.

Στο πλαίσιο αυτό, θα ήθελα να αναφέρω κάτι που έχω πει πρόσφατα σε μια προσωπική συνεδρία, διότι θεωρώ ότι είναι αρκετά σημαντικό για όλους σας.

Η αρχή δεν είναι μόνο αυτό που συναισθηματικά εκπροσωπεί τον εχθρό, τις δυνάμεις περιορισμού που σας εμποδίζουν να κάνετε αυτό που επιθυμείτε. Μια αρχή μπορεί να εκπροσωπείται και από τους ανθρώπους που αγαπάτε πολύ επειδή εξαρτάστε από αυτούς. Οι περισσότεροι από εσάς το έχετε περάσει αυτό στην παιδική σας ηλικία. Ύστερα από την παιδική ηλικία αυτή η κατάσταση μπορεί να επαναληφθεί στον ενήλικα σε μια διαφορετική εκδοχή.

Αγαπάτε τους γονείς σας, αλλά παρ’ όλα αυτά είναι μια αρχή. Η σύγκρουση άρχισε επειδή τους αγαπούσατε. Ίσως να αναρωτιέστε πώς μπορείτε να λύσετε το πρόβλημα το οποίο είναι πως δεν μπορείτε να μην αισθάνεστε πως εξαρτάστε από αυτούς που αγαπάτε και γι’ αυτό το λόγο τα άτομα αυτά γίνονται η αρχή σας. Η απάντηση σε αυτό το ερώτημα είναι η εξής: Εξετάστε την αγάπη σας και βρείτε τη μέση οδό. Το ένα άκρο είναι η ανικανότητα σας να αφεθείτε από τον εαυτό σας και ως εκ τούτου, η ανικανότητα σας να αγαπάτε. Επίσης, αυτό που σας εμποδίζει να αφεθείτε από τον εαυτό σας είναι ένας υπερβολικός φόβος και μια στάση να γίνει αυτό που εσείς θέλετε. Το άλλο άκρο είναι η υπερβολική εξάρτηση που πηγάζει από την τάση να αφήνεστε υπερβολικά προς λάθος κατεύθυνση. Οπουδήποτε υπάρχει μια τέτοια έλλειψη ισορροπίας, επικρατούν άλλες ανθυγιεινές και βλαβερές τάσεις και η ισορροπία θα αποκατασταθεί όταν αντιληφθείτε το πρόβλημα και το εξετάσετε διεξοδικά μέχρι να αναγνωρίσετε κάποιο από τα δύο αυτά εσφαλμένα άκρα. Η πιο συχνή τάση είναι να μην αφήνεστε από τον εαυτό σας καθόλου. Εξετάστε το αυτό ξανά και ξανά. Απλά αναγνωρίστε το και προσευχηθείτε για καθοδήγηση και αναγνώριση. Τότε, σταδιακά, τα συναισθήματά σας θα βρουν τη μέση οδό.

Το άτομο για το οποίο κάποιο αγαπημένο του πρόσωπο γίνεται η αρχή του εξαιτίας της υπερβολικής εξάρτησης, θα μάθει ότι στην υγιή και αληθινή αγάπη κάποιος αφήνεται εντελώς, αλλά παρ’ όλα αυτά, διατηρεί τον εαυτό του με έναν νέο τρόπο που δεν κρατάει την προσωπικότητα φυλακισμένη και εξαρτημένη. Θα πάρετε πίσω τον εαυτό σας ανανεωμένο και πιο ελεύθερο από ποτέ αν αφεθείτε εντελώς από τον εαυτό σας. Ο φόβος να αφεθείτε από τον εαυτό σας είναι μια συχνή αδυναμία, είναι μια συχνή αιτία ασθένειας. Όμως υπάρχουν και περιπτώσεις όπου υπάρχει το άλλο άκρο. Ωστόσο, τα αντίθετα μοιάζουν τώρα περισσότερο και είναι πιο κοντά το ένα στο άλλο απ’ ό,τι νομίζετε. Το πραγματικό άφημα θα επιλέξει τον ορθό τρόπο και τις κατάλληλες συνθήκες, εκεί όπου δεν μπορεί να υπάρξει εκμετάλλευση, εκεί που η ωριμότητά σας συναντάται με την ωριμότητα του άλλου. Το ανώριμο άτομο θα επιλέξει στα τυφλά αυτόν που θα τον εκμεταλλευτεί αν αφεθεί από τον εαυτό του. Και ο φόβος γι’ αυτό δημιουργεί το άκρο της απαγόρευσης στον εαυτό να αφεθεί. Η ωριμότητα είναι συνειδητή κατανόηση η οποία με τη σειρά της εγείρει διαισθητικές δυνάμεις που θα κάνουν την ορθή επιλογή εκεί όπου κανείς δεν θα έχει αδικαιολόγητα πλεονεκτήματα.

**Ερώτηση:** Πώς κρίνει ο πνευματικός κόσμος ένα άτομο που αναζητά την αλήθεια, αλλά παρ’ όλα αυτά δραπετεύει από τον εαυτό του και επιλέγει την εύκολη λύση;

**Απάντηση:** Αυτό εξαρτάται αποκλειστικά από την εξέλιξη του συγκεκριμένου ατόμου. Δεν αναμένονται τα ίδια από τον καθένα. Υπάρχουν άνθρωποι που απλώς προσπαθούν να ζήσουν σωστά και δεν κάνουν εγκλήματα, που ζουν μια συνηθισμένη, αξιοπρεπή ζωή. Από αυτούς δεν αναμένεται κάτι περισσότερο. Απαιτείται όλη τους η προσπάθεια για να κάνουν απλώς αυτό. Αυτό μπορούν να κάνουν σε αυτή την ενσάρκωση. Ένα τέτοιο άτομο βρίσκει μεγαλύτερη ικανοποίηση από ένα άλλο που φτάνει στο μονοπάτι με μισή καρδιά και σταματά στη μέση. Ένα τέτοιο άτομο μπορεί να μην κάνει το καλύτερο που μπορεί.

Εσείς οι άνθρωποι έχετε πάντα την τάση να κρίνετε όλους με τον ίδιο τρόπο. Εμείς δεν μπορούμε να το κάνουμε αυτό επειδή ο καθένας βρίσκεται σε διαφορετική πνευματική ηλικία. Ο καθένας έχει φτάσει σε ένα διαφορετικό στάδιο εξέλιξης στις διάφορες πτυχές της προσωπικότητάς του. Υπάρχουν διάφοροι παράγοντες που πρέπει να ληφθούν υπόψη. Τα χαρακτηριστικά, οι δυνάμεις και οι αποστολές διαφέρουν, ανάλογα με τις προηγούμενες ενσαρκώσεις. Αν, για παράδειγμα, κάποιος που έχει την ικανότητα να αναζητήσει και να αντιμετωπίσει τον εαυτό του δεν το κάνει λόγω οκνηρίας, υπερηφάνειας ή για οποιονδήποτε λόγο διαλέγει τον εύκολο δρόμο, η οντότητα θα νιώσει τις συνέπειες.

Εμείς στον πνευματικό κόσμο δεν κρίνουμε και δεν ηθικολογούμε. Δεν τιμωρούμε. Όλα αυτά είναι λάθος. Δεν υπάρχει τέτοιο πράγμα. Τιμωρείτε τον εαυτό σας. Αν πάτε ενάντια στο σχέδιό σας, αν δεν κάνετε αυτό που προορίζεστε να κάνετε όταν ήρθατε σε αυτή τη ζωή, ελκύετε καταστάσεις που τελικά θα σας δυσκολέψουν. Και αυτό γίνεται για το καλό σας. Μπορείτε να το παρατηρήσετε αυτό σε μερικούς ανθρώπους. Η ζωή τους δυσκολεύει, όχι επειδή ο Θεός τους τιμωρεί, αλλά επειδή έχουν θέσει σε κίνηση κάποια σχήματα που εναντιώνονται στο σχέδιο της ζωής τους. Όταν παραβιάζεται το σχέδιο της ζωής, το ίδιο το σχέδιο της ζωής θα λειτουργήσει έτσι που να εκπληρωθεί. Αν η επιλογή της προσωπικότητας εναντιωθεί στο σχέδιο της και δεν το τηρήσει, τότε αυτό θα λειτουργήσει διαφορετικά. Όμως το αποτέλεσμα θα είναι πάντα το ίδιο.

Οι εμπειρίες και το στοιχείο του χρόνου σίγουρα θα διαφέρουν. Αλλά το τελικό αποτέλεσμα θα είναι πάντα το ίδιο, επειδή το σχέδιο της ζωής λειτουργεί με τέτοιο τρόπο ώστε να εδραιώσει την ισορροπία και την αρμονία. Με όσο περισσότερη άγνοια λειτουργεί η προσωπικότητα, ενάντια στην ισορροπία και την αρμονία, τόσο πιο δυσαρμονική θα είναι η διαδικασία εδραίωσης της ισορροπίας και της αρμονίας. Αλλά στο τέλος θα εδραιωθούν. Τέτοια είναι η θεραπευτική δύναμη της φύσης. Οι ίδιες θεραπευτικές δυνάμεις λειτουργούν στα στοιχεία, στο σώμα, καθώς και στην ψυχή. Κάθε φορά που κάτι προσπαθεί να φέρει τις δυνάμεις του σύμπαντος σε ανισορροπία, οι θεραπευτικές δυνάμεις της φύσης παρεμβαίνουν για να αποκαταστήσουν την ισορροπία. Αλλά αυτή η εξισορρόπηση μπορεί να μοιάζει με αναταραχή. Όταν εναντιώνεστε στο σχέδιό σας, στην ψυχή γίνονται οι ίδιες αναταραχές όπως σε μια καταιγίδα ή έναν σεισμό. Όμως στο τέλος η ισορροπία αποκαθίσταται. Τίποτα δεν μπορεί να σας κάνει να δείτε και να επανεξετάσετε την κατεύθυνση που έχετε πάρει εκτός από τις προφανείς αναταραχές που εσείς τις προκαλέσατε και που είναι το γιατρικό της φύσης.

Μπορεί να εξαπατήσατε τον εαυτό σας για μεγάλο διάσημα προκειμένου να πιστέψει ότι όλες οι ατυχίες στη ζωή σας οφείλονται στην αδικία, την κακία και τα σφάλματα των άλλων. Όμως υπάρχει ένα όριο στο πόσο καιρό μπορείτε τελικά να το πιστεύετε αυτό. Τελικά, όταν θα σας έχουν δυσκολέψει τα σφάλματά σας, όταν θα αντιμετωπίσετε το αδιαμφισβήτητο γεγονός ότι εσείς προκαλέσατε στον εαυτό σας δυστυχία, θα προκύψει μια κατάσταση που θα σας αφυπνίσει και θα σας κάνει να αλλάξετε πορεία. Έτσι το βλέπουμε εμείς. Γνωρίζουμε αυτόν τον καλοπροαίρετο, επουλωτικό νόμο έτσι όπως απλά υπάρχει στο σύμπαν. Και όταν βλέπουμε ένα ανθρώπινο ον, ξέρουμε αμέσως από τους σχηματισμούς της ψυχή, από τις εντυπώσεις που υπάρχουν μέσα του, αν ακολουθεί πλήρως ή μερικώς το σχέδιο της ψυχής, αν αποκλίνει λίγο αλλά όχι τόσο ώστε να χάσει το δρόμο του τελείως ή αν έχει χάσει τελείως τον δρόμο του και ως εκ τούτου, δημιουργεί σιγά-σιγά τις συνθήκες που στο τέλος μοιάζουν με τραγωδία, αλλά δεν είναι τίποτε άλλο παρά η δημιουργία των θεραπευτικών δυνάμεων της φύσης.

Αγαπημένοι μου φίλοι, μου επιτρέπεται να δώσω ευλογίες σε όλους εσάς και στους αγαπημένους σας εδώ στη γη, αλλά και στον πνευματικό κόσμο. Ευλογίες ίασης, ευλογίες αγάπης, δύναμης και θάρρους. Συνεχίστε σ’ αυτό το μονοπάτι, αγαπημένοι μου. Κι εσείς που δεν έχετε ακόμα βρει το δρόμο σας, προσευχηθείτε στο Θεό να σας δείξει το θέλημά Του και την αλήθεια Του που είναι η μόνη αλήθεια. Να είστε ανοιχτοί προκειμένου να λάβετε μόνο αυτή την αλήθεια. Πορευτείτε εν ειρήνη, αγαπημένοι μου, λάβετε την αγάπη μας που περιβάλλει τον κάθε έναν από εσάς. Κι αν σηκώσετε τις εσωτερικές σας κεραίες, όλοι σας θα ξέρετε ότι δεν είστε μόνοι. Να είστε εν Θεώ!